**Φιλοσοφία – Σκοπιμότητα**

«*Οι άνθρωποι μπορεί να μη θυμούνται τι έκανες ή τι τους είπες,*

*αλλά πάντα θα θυμούνται πως τους έκανες να αισθανθούν*»

Maya Angelou

Η συμπερίληψη είναι μία έννοια που έχει απασχολήσει εκτενώς τη διεθνή βιβλιογραφία και είναι δύσκολο να συνοψιστεί σε έναν ορισμό. Τα τελευταία χρόνια είναι κοινά αποδεκτό ότι η έννοια της συμπερίληψης είναι άρρηκτα συνδεδεμένη με τη δημοκρατική συμμετοχή εντός και εκτός εκπαιδευτικού συστήματος. Περιγράφεται ως μία συνεχής, αδιάλειπτη και ατέρμονη διαδικασία, ως αποστολή, όραμα και αγώνας. Η συζήτηση για τη συμπερίληψη μολονότι εκκινεί από τα άτομα με αναπηρία και ειδικές εκπαιδευτικές ανάγκες, εστιάζει σε όλους/ες τους/τις μαθητές/ριες. Η Ετερότητα και η διαφορετικότητα των ατόμων είναι το αναμενόμενο και η ισότιμη συμμετοχή και πρόσβαση είναι μία συνεχής πρόκληση. Η συμπερίληψη στο σχολείο διαρθρώνεται σε τρεις άξονες:

1. τη διαμόρφωση συμπεριληπτικής κουλτούρας,
2. τη δημιουργία συμπεριληπτικών πολιτικών και
3. την εφαρμογή συμπεριληπτικών πρακτικών (Booth and Ainscow, 2017).

Η διαμόρφωση της συμπεριληπτικής κουλτούρας επιτυγχάνεται με:

α) την ενίσχυση της ομάδας, της κοινότητας και την αίσθηση του ανήκειν,

β) την ύπαρξη κοινού αξιακού συστήματος και οράματος.

Η δημιουργία συμπεριληπτικών πολιτικών πραγματώνεται με:

α) την αποδοχή της διαφορετικότητας,

β) τη δημιουργία ενός σχολείου για όλα τα παιδιά.

Οι συμπεριληπτικές πρακτικές είναι σκόπιμο να στοχεύουν στην ενίσχυση της συμμετοχής όλων των παιδιών αλλά και στη μείωση των αποκλεισμών-περιορισμών. Ο εντοπισμός των φραγμών και των εμποδίων στη μάθηση και τη συμμετοχή που βιώνουν τα άτομα είναι σημαντικό βήμα για το σχεδιασμό της αλλαγής του σχολείου.

Στο συγκεκριμένο πρόγραμμα, το πρώτο εργαστήριο στοχεύει στη διασύνδεση των μαθητών/τριών στην κοινότητα της τάξης και την αποδοχή της διαφορετικότητας των ατόμων. Στα επόμενα εργαστήρια επιχειρείται ο εντοπισμός των στερεοτύπων που σχετίζονται με τα άτομα με αναπηρία, η κατανόηση του δικαιώματος όλων των ατόμων για ισότιμες ευκαιρίες και η καλλιέργεια μιας συμπεριληπτικής κουλτούρας. Στο 5ο εργαστήριο οι μαθητές/τριες διαμορφώνουν ένα κοινά αποδεκτό αξιακό σύστημα και καταγράφουν τη διακήρυξη της συμπεριληπτικής τάξης. Στο 6ο εργαστήριο προχωρούν σε προτάσεις για το σχολείο της συμπερίληψης και του συνυπολογισμού όλων των παιδιών.

Οι μαθητές/τριες με βιωματικό τρόπο, εφαρμόζοντας διερευνητικές και ανακαλυπτικές διαδικασίες μπαίνουν στη θέση του άλλου. Αναστοχάζονται κριτικά και αποδομούν στερεοτυπικούς και περιοριστικούς τρόπους σκέψης. Εργάζονται ομαδικά, συζητούν, προβληματίζονται, κατασκευάζουν και παρουσιάζουν. Αναλαμβάνουν πρωτοβουλίες και προτείνουν ιδέες για ένα πιο δημοκρατικό σχολείο.